- Hindi News
- National
- डेम के घटिया निर्माण में निकली लाखों की रिकवरी तो फिर बना दी जांच टीम !
डेम के घटिया निर्माण में निकली लाखों की रिकवरी तो फिर बना दी जांच टीम !
अफसरों का कहना- सही नुकसान का पता लगाने दोबारा हो रही जांच
करीब 6 माह पहले सडे़री वाटर शेड समिति के चार अर्दन डेम एक साथ ढहे थे। दूसरी ओर बम्होरी ढूंढर समिति का स्टाप डेम भी गुणवत्ताहीन था। इस कारण कलेक्टर के निर्देश पर जिला पंचायत सीईओ ने जांच रिपोर्ट के आधार पर वाटर शेड की दोनों समितियों पर 15.24 लाख रुपए की रिकवरी निकाली थी, लेकिन राशि वसूल नहीं हो पाई।
जिला पंचायत कार्यालय स्थित वाटरशेड शाखा ने दोनों प्रोजेक्ट प्रभारियों से राशि वसूल करने रिमाइंडर देेकर दबाव बनाया। लेकिन इससे कुछ भी हासिल नहीं हुआ। इस बीच प्रोजेक्ट प्रभारियों ने एक्चुअल नुकसान का पता लगाने दोबारा आवेदन दिए। इस कारण दोबारा जांच टीम गठित की गई है।
सडे़री वाटर शेड समिति की जांच कमिश्नर मनोहर अगनानी के निर्देश पर कराई जा रही है तो बम्होरी ढूंढर वाटर समिति की जांच का फैसला पंचायत एवं ग्रामीण विकास मंत्री गोपाल भार्गव के कहने पर लिया गया है। इसके लिए पिछले दिनों कलेक्टर के निर्देश पर जिला पंचायत सीईओ राजीव रंजन मीणा ने 2 सदस्यों वाली समिति गठित की है। इसमें एसडीएम संतोष चंदेल और जल संसाधन विभाग के कार्यपालन यंत्री अवधेश चौबे को रखा गया है। इस दो सदस्यीय जांच समिति को यह पता लगाना है कि सड़ेरी के चार अर्दनडेम और बम्होरी डूंढर के स्टाप डेम निर्माण संबंधी लापरवाही के चलते कितने का एक्चुअल नुकसान हुआ है।
सड़ेरी में अर्दन डेम ढह जाने के मामले में कलेक्टर ने वाटरशेड सोसायटी के अध्यक्ष, सचिव को पद से अलग करने के साथ ही टीम लीडर को 10.32 लाख जमा करने नोटिस दिया था। लेकिन टीम लीडर ने राशि जमा नहीं की है। अर्दन डेम ढहने की जांच तीन अधिकारियों की कमेटी ने की थी। टीम ने जांच रिपोर्ट में बताया था कि डेम निर्माण में मिट्टी की जगह बोल्डर और मुरम का उपयोग किए जाने की वजह से वह ढहा था। वाटरशेड परियोजना काे संचालित करने वाले एनजीओ सुगम जनहित संस्थान के टीम लीडर को इसके लिए जवाबदेह बताया था। जांच रिपोर्ट के आधार पर संस्थान से 10.32 लाख वसूलने का निर्णय लिया गया है।
यह हुई थी गड़बड़ी
बम्होरी ढूंढर समिति ने जिस स्टापडेम का निर्माण किया, वह गुणवत्ताहीन था। उसका निर्माण निर्धारित मापदंडों के अनुसार नहीं किया गया। स्टापडेम का निर्माण हैदराबाद स्थित रामकी फाउंडेशन के एमवी समीरेड्डी ने किया था। फाउंडेशन की टीम लीडर पर 4.92 लाख की वसूली निकाली गई थी।
सड़ेरी समिति को 10.32 लाख की वसूली का था नोटिस
ये है कारण
कारण यह है जिला पंचायत सीईओ राजीव रंजन मीणा ने जांच रिपोर्ट के आधार पर सडेरी समिति पर 10.32 लाख और बम्होरी ढूंढर समिति पर 4.92 लाख की वसूली निकाली थी। दोनों प्रोजेक्ट प्रभारियों में से किसी ने भी राशि जमा नहीं की। उल्टे दोनों ने पहले कलेक्टर, जिला पंचायत सीईओ से समय मांगा। इसके बाद कमिश्नर और ग्रामीण विकास मंत्री से आग्रह किया है कि एक्चुअल नुकसान का पता लगाने दोबारा जांच कराएं।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva